DECIZIA COMISIEI
din 4 iunie 2008
privind o contribuție financiară a Comunității la măsurile de urgență luate pentru combaterea gripei aviare în Germania în 2007
[notificată cu numărul C(2008) 2345]
(Numai textul în limba germană este autentic)
(2008/441/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Decizia 90/424/CEE a Consiliului din 26 iunie 1990 privind anumite cheltuieli în domeniul veterinar (1), în special articolul 3 alineatul (3) și articolul 3a alineatul (1),
întrucât:
(1)
Decizia 90/424/CEE stabilește procedurile care reglementează contribuția financiară comunitară la măsuri veterinare specifice, inclusiv măsuri de urgență. În conformitate cu articolul 3a din decizia respectivă, statele membre pot obține o contribuție financiară comunitară pentru acoperirea costurilor legate de aplicarea anumitor măsuri de eradicare a gripei aviare.
(2)
Articolul 3a alineatul (3) din Decizia 90/424/CEE stabilește normele privind procentajul din costurile suportate de statele membre care poate fi acoperit de contribuția financiară comunitară.
(3)
Gripa aviară nu mai face obiectul Regulamentului (CE) nr. 349/2005 al Comisiei din 28 februarie 2005 de stabilire a normelor privind finanțarea comunitară a măsurilor de urgență și a campaniei de combatere a anumitor boli ale animalelor în temeiul Deciziei 90/424/CEE a Consiliului (2), ca urmare a modificării Deciziei 90/424/CEE prin Decizia 2006/53/CE a Consiliului (3). Prin urmare, este necesar ca prezenta decizie să prevadă în mod expres ca acordarea unei contribuții financiare comunitare către Germania să respecte anumite norme prevăzute în regulamentul respectiv.
(4)
În anul 2007, s-au înregistrat focare de gripă aviară în Germania. Apariția acestei boli reprezintă un risc serios pentru șeptelul Comunității. Germania a luat măsuri, astfel cum se prevede la articolul 3a alineatul (2) din Decizia 90/424/CEE, în vederea combaterii acestor focare.
(5)
Germania și-a respectat în întregime obligațiile tehnice și administrative în conformitate cu articolul 3 alineatul (3) și articolul 3a alineatul (2) din Decizia 90/424/CEE și cu articolul 6 din Regulamentul (CE) nr. 349/2005.
(6)
Germania a transmis Comisiei informațiile privind costurile suportate la 30 august 2007 și a continuat să furnizeze toate informațiile necesare cu privire la cheltuielile legate de compensare și la cheltuielile operaționale.
(7)
Măsurile prevăzute în prezenta decizie sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
Contribuția financiară a Comunității către Germania
(1) Germania poate beneficia de o contribuție financiară comunitară pentru acoperirea costurilor suportate de statul membru respectiv în vederea adoptării măsurilor menționate la articolul 3a alineatul (2) din Decizia 90/424/CEE, luate pentru combaterea gripei aviare în 2007.
(2) În sensul prezentei decizii, se aplică mutatis mutandis articolele 2-5, articolul 7, articolul 9 alineatele (2), (3) și (4) și articolul 10 din Regulamentul (CE) nr. 349/2005.
Articolul 2
Modalități de plată
În conformitate cu articolul 1, o primă tranșă în valoare de 320 000 EUR este plătită ca parte a contribuției financiare a Comunității.
Articolul 3
Destinatar
Prezenta decizie se adresează Republicii Federale Germania.
Adoptată la Bruxelles, 4 iunie 2008.